CELEX: 32010D0249
Language: el
Date: 2010-04-30 00:00:00
Title: 2010/249/: Απόφαση της Επιτροπής, της 30ής Απριλίου 2010 , σχετικά με την έκδοση απόφασης χρηματοδότησης μιας προπαρασκευαστικής ενέργειας για τα σημεία ελέγχου για το 2010

1.5.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 110/32
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 30ής Απριλίου 2010
   σχετικά με την έκδοση απόφασης χρηματοδότησης μιας προπαρασκευαστικής ενέργειας για τα σημεία ελέγχου για το 2010
   (2010/249/ΕΕ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (1), και ιδίως το άρθρο 49 παράγραφος 6 εισαγωγική φράση και στοιχείο β) και το άρθρο 75 παράγραφος 2,
   τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2) (στο εξής «κανόνες εφαρμογής»), και ιδίως το άρθρο 90,
   Εκτιμώντας τα ακόλουθα:
   
               (1)
            
            
               Η ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο για ένα κοινοτικό σχέδιο δράσης για την προστασία και την καλή μεταχείριση των ζώων 2006-2010 (3) προσδιορίζει ως έναν τομέα δράσης την αναβάθμιση των υφιστάμενων ελάχιστων προτύπων για την προστασία και την καλή μεταχείριση των ζώων σύμφωνα με νέα επιστημονικά στοιχεία και κοινωνικοοικονομικές εκτιμήσεις, καθώς και την εξασφάλιση της αποτελεσματικής εφαρμογής.
            
         
               (2)
            
            
               Για να βελτιωθεί η καλή μεταχείριση ορισμένων κατηγοριών μεταφερόμενων ζώων, η ενωσιακή νομοθεσία θεσπίζει απαιτήσεις σχετικά με τη μέγιστη δυνατή διάρκεια διαδρομής πέραν της οποίας τα ζώα πρέπει να εκφορτώνονται, να σιτίζονται, να ποτίζονται και να αναπαύονται. Τα υποχρεωτικά αυτά διαλείμματα κατά τη μεταφορά ζώων σε μεγάλη απόσταση γίνονται στα σημεία ελέγχου, όπως αυτά ορίζονται στο άρθρο 1 παράγραφος 1 του κανονισμού (ΕΚ) αριθ. 1255/97 του Συμβουλίου, της 25ης Ιουνίου 1997, για τα κοινοτικά κριτήρια που απαιτούνται για τα σημεία ελέγχου (4).
            
         
               (3)
            
            
               Η αύξηση του αριθμού των ζώων που μεταφέρονται οδικώς σε μεγάλες αποστάσεις επιβάλλει τη βελτίωση των σημείων ελέγχου. Είναι απαραίτητο να καθοριστούν, έπειτα από διαβούλευση με τους ενδιαφερόμενους φορείς και με τη χρήση της τεχνικής εμπειρογνωμοσύνης τους, ποιοτικά κριτήρια για τα σημεία ελέγχου και να αποφασιστούν οι στρατηγικές που θα πρέπει να διαμορφωθούν μέσα στην Ένωση.
            
         
               (4)
            
            
               Επιπλέον, σε ορισμένες περιοχές δεν υπάρχουν σημεία ελέγχου, και ορισμένα από τα υπάρχοντα σημεία ελέγχου είναι χαμηλής ποιότητας. Ως εκ τούτου, θα πρέπει να αναληφθεί προπαρασκευαστική ενέργεια που θα περιλαμβάνει την κατασκευή ή ανακαίνιση ορισμένων σημείων ελέγχου.
            
         
               (5)
            
            
               Το 2008 η Επιτροπή δημοσίευσε πρόσκληση υποβολής προτάσεων για μια σχετική προπαρασκευαστική ενέργεια, αλλά καμία από τις προτάσεις που υποβλήθηκαν δεν πληρούσε τα ελάχιστα κριτήρια που όριζε η πρόσκληση, λόγω έλλειψης επαρκών πληροφοριών σχετικά με την οικονομική βιωσιμότητα των έργων καθώς και με τις πηγές συγχρηματοδότησης.
            
         
               (6)
            
            
               Η απόφαση 2009/755/ΕΚ της Επιτροπής, της 13ης Οκτωβρίου 2009, για την έκδοση απόφασης χρηματοδότησης μιας προπαρασκευαστικής ενέργειας για τα σημεία ελέγχου για το 2009 (5) καθόρισε δύο φάσεις της προπαρασκευαστικής ενέργειας για το 2009: η πρώτη συνίσταται στην εκπόνηση προκαταρκτικής μελέτης με διαδικασία δημόσιας σύμβασης και η δεύτερη στην παροχή επιχορηγήσεων.
            
         
               (7)
            
            
               Το 2009 ξεκίνησε η προκαταρκτική μελέτη που προβλέπεται από την απόφαση 2009/755/ΕΚ με σκοπό τη συλλογή πληροφοριών σχετικά με την τρέχουσα κατάσταση των σημείων ελέγχου, καθώς και τον καθορισμό κριτηρίων για σημεία ελέγχου υψηλής ποιότητας. Η μελέτη αυτή θα καθορίσει επίσης οικονομικά κριτήρια για την παροχή επιχορηγήσεων με σκοπό την κατάλληλη ανακαίνιση ή κατασκευή σημείων ελέγχου υψηλής ποιότητας. Τα αποτελέσματα της μελέτης αναμένονται τον Μάιο του 2010 και η διαδικασία για τις επιχορηγήσεις που προβλέπεται στην απόφαση 2009/755/ΕΚ θα ξεκινήσει με βάση τα κριτήρια που θα καθορίσει η μελέτη.
            
         
               (8)
            
            
               Κρίνεται σκόπιμο να διατηρηθεί η χρηματοδότηση από την Ένωση για την εν λόγω προπαρασκευαστική ενέργεια. Στο γενικό προϋπολογισμό της Ευρωπαϊκής Ένωσης για το 2010, η αρμόδια για τον προϋπολογισμό αρχή διέθεσε 2 000 000 ευρώ για μια προπαρασκευαστική ενέργεια για τα σημεία ελέγχου.
            
         
               (9)
            
            
               Η παρούσα απόφαση συνιστά χρηματοδοτική απόφαση κατά την έννοια του άρθρου 75 παράγραφος 2 του κανονισμού (ΕΚ, Ευρατόμ) αριθ. 1605/2002 και του άρθρου 90 του κανονισμού (ΕΚ, Ευρατόμ) αριθ. 2342/2002.
            
         
               (10)
            
            
               Σύμφωνα με το άρθρο 83 του κανονισμού (ΕΚ, Ευρατόμ) αριθ. 1605/2002, η εκκαθάριση, η εντολή πληρωμής και η πληρωμή των δαπανών πρέπει να ολοκληρώνονται εντός των προθεσμιών που καθορίζονται στους κανόνες εφαρμογής.
            
         
               (11)
            
            
               Για την εφαρμογή της παρούσας απόφασης, είναι σκόπιμο να δοθεί ο ορισμός του όρου «ουσιώδης μεταβολή» κατά την έννοια του άρθρου 90 παράγραφος 4 του κανονισμού (ΕΚ, Ευρατόμ) αριθ. 2342/2002,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η προπαρασκευαστική ενέργεια, όπως ορίζεται στο παράρτημα («η προπαρασκευαστική ενέργεια»), εγκρίνεται.
   Άρθρο 2
   Για τους σκοπούς της παρούσας απόφασης ισχύει ο ορισμός των «σημείων ελέγχου» του άρθρου 1 παράγραφος 1 του κανονισμού (ΕΚ) αριθ. 1255/97.
   Άρθρο 3
   Η ανώτατη συνεισφορά της Ευρωπαϊκής Ένωσης για την εκτέλεση της προπαρασκευαστικής ενέργειας ορίζεται σε 2 000 000 ευρώ που θα διατεθούν από τη γραμμή 17 04 03 03 του γενικού προϋπολογισμού της Ευρωπαϊκής Ένωσης για το 2010.
   Άρθρο 4
   1.   Ο διατάκτης μπορεί να εγκρίνει τυχόν αλλαγές στην παρούσα απόφαση που δεν θεωρούνται ουσιώδεις κατά την έννοια του άρθρου 90 παράγραφος 4 του κανονισμού (ΕΚ, Ευρατόμ) αριθ. 2342/2002, σύμφωνα με τις αρχές της χρηστής δημοσιονομικής διαχείρισης και της αναλογικότητας.
   2.   Τυχόν αλλαγές στις επιχορηγήσεις δράσεων που καλύπτονται από την προπαρασκευαστική ενέργεια, το άθροισμα των οποίων δεν υπερβαίνει το 10 % της μέγιστης συνεισφοράς που προβλέπεται στο άρθρο 3 της παρούσας απόφασης, δεν θεωρούνται ουσιώδεις κατά την έννοια του άρθρου 90 παράγραφος 4 του κανονισμού (ΕΚ, Ευρατόμ) αριθ. 2342/2002, υπό την προϋπόθεση ότι δεν επηρεάζουν αισθητά το χαρακτήρα και το αντικείμενο της προπαρασκευαστικής ενέργειας.
   
      Βρυξέλλες, 30 Απριλίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 248 της 16.9.2002, σ. 1.
   
      (2)  ΕΕ L 357 της 31.12.2002, σ. 1.
   
      (3)  COM(2006) 13 τελικό.
   
      (4)  ΕΕ L 174 της 2.7.1997, σ. 1.
   
      (5)  ΕΕ L 269 της 14.10.2009, σ. 26.
   
      ΠΑΡΑΡΤΗΜΑ
      
         ΠΡΟΠΑΡΑΣΚΕΥΑΣΤΙΚΗ ΕΝΕΡΓΕΙΑ ΓΙΑ ΤΑ ΣΗΜΕΙΑ ΕΛΕΓΧΟΥ ΓΙΑ ΤΟ 2010
      
      1.1.   Εισαγωγή
      
      Η παρούσα προπαρασκευαστική ενέργεια περιέχει ένα μέτρο εφαρμογής για το 2010.
      Με βάση τους στόχους που διατυπώθηκαν στην προπαρασκευαστική ενέργεια, το κονδύλι του προϋπολογισμού διατίθεται για επιχορηγήσεις με σκοπό την κατασκευή ή την ανακαίνιση σημείων ελέγχου (θα υλοποιηθεί στο πλαίσιο άμεσης κεντρικής διαχείρισης) και ορίζεται σε: 2 000 000 ευρώ.
      1.2.   Επιχορηγήσεις για την κατασκευή ή την ανακαίνιση σημείων ελέγχου
      
      Οι επιχορηγήσεις διατίθενται βάσει γραπτής συμφωνίας («συμφωνία επιχορήγησης»).
      ΝΟΜΙΚΗ ΒΑΣΗ
      Προπαρασκευαστική ενέργεια κατά την έννοια του άρθρου 49 παράγραφος 6 στοιχείο β) του κανονισμού (ΕΚ, Ευρατόμ) αριθ. 1605/2002
      ΓΡΑΜΜΗ ΠΡΟΫΠΟΛΟΓΙΣΜΟΥ
      17 04 03 03
      ΠΡΟΤΕΡΑΙΟΤΗΤΕΣ ΤΟΥ ΕΤΟΥΣ, ΕΠΙΔΙΩΚΟΜΕΝΟΙ ΣΤΟΧΟΙ ΚΑΙ ΠΡΟΓΡΑΜΜΑΤΙΣΜΕΝΑ ΑΠΟΤΕΛΕΣΜΑΤΑ
      Η αύξηση του αριθμού των ζώων που μεταφέρονται οδικώς σε μεγάλες αποστάσεις επέτεινε την ανάγκη βελτίωσης των σημείων ελέγχου, όπου προβλέπεται να ξεκουράζονται τα ζώα. Για την καλή μεταχείριση και την υγεία των ζώων επιβάλλεται η θέσπιση ειδικών μέτρων, ώστε να μη δημιουργείται άγχος στα ζώα και να αποφεύγεται η διάδοση μεταδοτικών νόσων. Στόχος της προπαρασκευαστικής ενέργειας είναι να αυξηθεί η χρήση σημείων ελέγχου και να αναβαθμιστεί η ποιότητά τους. Η παρούσα προπαρασκευαστική ενέργεια αποτελεί τη συνέχεια προηγούμενης προπαρασκευαστικής ενέργειας που προβλεπόταν στην απόφαση 2009/755/ΕΚ της Επιτροπής.
      ΠΕΡΙΓΡΑΦΗ ΚΑΙ ΣΤΟΧΟΣ ΤΟΥ ΜΕΤΡΟΥ ΕΚΤΕΛΕΣΗΣ
      Η προπαρασκευαστική ενέργεια έγκειται στην κατασκευή ή την ανακαίνιση σημείων ελέγχου υψηλής ποιότητας προκειμένου να επικυρωθεί ένα πειραματικό πρόγραμμα πιστοποίησης στη βάση των αποτελεσμάτων της μελέτης σκοπιμότητας που ξεκίνησε το 2009, σύμφωνα με την απόφαση 2009/755/ΕΚ. Η προπαρασκευαστική ενέργεια αναμένεται να ενθαρρύνει την ανάπτυξη ενός βιώσιμου από οικονομική άποψη προγράμματος πιστοποίησης προκειμένου να βελτιωθεί η καλή μεταχείριση των ζώων που μεταφέρονται σε μεγάλες αποστάσεις.
      ΥΛΟΠΟΙΗΣΗ
      Η υλοποίηση γίνεται απευθείας από τη Γενική Διεύθυνση Υγείας και Καταναλωτών.
      ΧΡΟΝΟΔΙΑΓΡΑΜΜΑ ΚΑΙ ΕΝΔΕΙΚΤΙΚΟΣ ΠΡΟΫΠΟΛΟΓΙΣΜΟΣ ΤΗΣ ΠΡΟΣΚΛΗΣΗΣ ΥΠΟΒΟΛΗΣ ΠΡΟΤΑΣΕΩΝ/ΑΠΕΥΘΕΙΑΣ ΑΝΑΘΕΣΗ
      Θα δημοσιευτεί ενιαία πρόσκληση υποβολής προτάσεων προϋπολογισμού 2 000 000 ευρώ.
      Η προπαρασκευαστική ενέργεια θα υλοποιηθεί εντός 24 μηνών από την ημερομηνία υπογραφής της συμφωνίας επιχορήγησης.
      Η πρόταση υποβολής προτάσεων θα δρομολογηθεί μετά την ολοκλήρωση της μελέτης για την αξιολόγηση της σκοπιμότητας, η οποία αναφέρεται στο τμήμα 1.2 της απόφασης 2009/755/ΕΚ, δηλαδή πριν από το τέλος Μαΐου του 2010.
      ΑΝΩΤΑΤΟ ΕΠΙΤΡΕΠΟΜΕΝΟ ΠΟΣΟΣΤΌ ΣΥΓΧΡΗΜΑΤΟΔΟΤΗΣΗΣ
      70 %
      ΟΥΣΙΩΔΗ ΚΡΙΤΉΡΙΑ ΕΠΙΛΟΓΗΣ ΚΑΙ ΑΝΑΘΕΣΗΣ
      
         Κριτήρια επιλογής
      
      
                  —
               
               
                  Οικονομική επιφάνεια του υποψηφίου:
                  
                              —
                           
                           
                              Οι υποψήφιοι πρέπει να αποδείξουν ότι έχουν την απαραίτητη οικονομική επιφάνεια για να πραγματοποιήσουν την προς χρηματοδότηση ενέργεια.
                           
                        
                              —
                           
                           
                              Οι υποψήφιοι πρέπει να υποβάλουν στοιχεία που να αποδεικνύουν ότι διαθέτουν τους απαραίτητους ίδιους πόρους για τη συγχρηματοδότηση που ζητούν από την Ένωση καθώς και την αναγκαία ρευστότητα για τη διαχείριση του έργου. Το ύψος της επιχορήγησης που θα διατεθεί στον/στη δικαιούχο δεν πρέπει να υπερβαίνει το συνολικό ύψος των ίδιων κεφαλαίων του/της και των μακροπρόθεσμων οφειλών του/της.
                           
                        
            
                  —
               
               
                  Τεχνική και επαγγελματική επάρκεια του υποψηφίου:
                  
                              —
                           
                           
                              Οι υποψήφιοι πρέπει να έχουν την τεχνική ικανότητα και την επαγγελματική επάρκεια να πραγματοποιήσουν την προς χρηματοδότηση ενέργεια. Πρέπει να υποβάλουν στοιχεία που να πιστοποιούν τις γνώσεις και την πείρα τους στον τομέα της υποδομής που συνδέεται με ζώα καθώς και των δραστηριοτήτων μεταφοράς ζώων. Πρέπει να υποβάλουν πιστοποίηση και περιγραφές των έργων και δραστηριοτήτων που ανέλαβαν τα τελευταία τρία έτη πριν από την ημερομηνία υποβολής της αίτησής τους και, ειδικότερα, των έργων που συνδέονται με το σχετικό ζήτημα (μεταφορά ή φύλαξη ζώων, κατασκευή υποδομής σχετικής με ζώα). Πρέπει να υποβάλουν αναλυτικό βιογραφικό σημείωμα για κάθε μέλος της ομάδας τους και να αποδείξουν τις διοικητικές ικανότητες του διευθύνοντος και του διαχειριστή του έργου, συμπεριλαμβανομένων του επιπέδου σπουδών του/της, πτυχίων και διπλωμάτων, επαγγελματικής πείρας, ερευνητικού έργου και δημοσιεύσεων.
                           
                        
                              —
                           
                           
                              Οι υποψήφιοι πρέπει να αποδείξουν ότι οι οργανισμοί που υποβάλλουν αίτηση για την εν λόγω ενέργεια είναι προσηλωμένοι στους στόχους του έργου και ότι υποστηρίζουν την αρχή της θέσπισης συστήματος πιστοποίησης των σημείων ελέγχου που πρόκειται να υλοποιηθεί μέσω της εν λόγω ενέργειας. Πρέπει να υποβάλουν αποδεικτικά στοιχεία των φορέων και των διεθνών ενδιαφερόμενων μερών που προτίθενται να συμβουλευτούν, ειδικά όσον αφορά την πιστοποίηση, και των οποίων τους πόρους προτίθενται να αξιοποιήσουν κατά τη διάρκεια της εκτέλεσης της προπαρασκευαστικής ενέργειας.
                           
                        
            
         Κριτήρια ανάθεσης
      
      Ισχύουν τα ακόλουθα γενικά κριτήρια ανάθεσης:
      
                  —
               
               
                  Καταλληλότητα της προσέγγισης (20 %)
               
            
                  —
               
               
                  Οργάνωση των εργασιών και βαθμός συμμετοχής των αρμόδιων αρχών/οργανισμών στα κράτη μέλη που καλύπτονται από την ενέργεια (30 %)
               
            
                  —
               
               
                  Ενδιαφέρον που παρουσιάζει το έργο σε ενωσιακό επίπεδο και πολλαπλασιαστικό αποτέλεσμα (30 %)
               
            
                  —
               
               
                  Σχέση κόστους-αποδοτικότητας του έργου (20 %).
               
            ΜΟΡΦΗ ΤΗΣ ΕΠΙΧΟΡΗΓΗΣΗΣ
      Γραπτή συμφωνία